Jeg vil gerne sige tak til Uglev og Omegns Borgergruppe og Stationen for at jeg må komme her i dag og tage del i Jeres festligheder.

Vi står nu her sammen med en dejlig stor gruppe af borgere, som også ønsker at tage del i sammenholdet og festlighederne.

Ofte mødes vi jo af det åbne udsagn, at der aldrig sker noget her i Vestjylland – udkants Danmark, som pressen ynder at kalde det – ja ifølge dem sker det hele øst på. Dagen i dag er et tydeligt bevis på, at pressen tager fejl, og som så ofte før går med skyklapper på.

Jeg har fulgt vejrudsigten i den seneste tid. Jeg har sendt mange tanker op i skyerne og ønsket for Jer, at vejret ville arte sig, og at den danske sommer ville arte sig. Og det ser ud til at jeg er blevet hørt.

**Om det så er Zeus, som er** gudernes konge i den [græske mytologi](http://da.wikipedia.org/wiki/Gr%C3%A6ske_mytologi), og gud over [himmel](http://da.wikipedia.org/wiki/Himmel) og [torden](http://da.wikipedia.org/wiki/Torden) som har lyttet til mig, eller det er en anden, som er os nådig i dag, ja det kan vi jo hver især tro på. Det skal lige bemærkes, at på [latin](http://da.wikipedia.org/wiki/Latin) hedder han Zeus [Jupiter](http://da.wikipedia.org/wiki/Jupiter_(gud)). – så ringer der måske en lille klokke.

Jeg har det godt med at stå og se på denne lille plads, som er blevet anlagt i samarbejdets gode ånd. Det er rart, når vi kan være fælles om en opgave.

Hvis jeg lige skal dvæle lidt ved samarbejdet. For nogen tid siden, ja det går faktisk år tilbage fik vi i teknik og miljøudvalget en del henvendelser omkring mindre pæne bygninger netop her i Uglev. Man ønskede simpelthen at de skulle brydes ned med hjælp fra kommunen.

Vi fik så en mulighed, da der blev afsat midler på finansloven til en sådan ordning. Det er nu lykkedes at få lidt ryddet op, og jeg er meget tilfreds med resultatet.

Det er klart, at vi også har mødt modstand til projektet. Jeg er som f.eks. blevet ringet op af en boligspekulant, som direkte har truet mig, og kaldt mig en gammel sur kælling. Det er nu en noget hård kost. Gammel – ja det kan man sige – men sur er jeg bestemt ikke.

Nok om det, jeg har også fået en hel del tilkendegivelser om at nu begynder det at lysne, og denne lille plads – en oase om man vil – er jo et tydeligt eksempel på, at vi er på rette vej med at gøre vor kommune pæn og hyggelig at færdes i.

Vi skal så i dag have navngivet denne lille opholdsplads eller passage om man vil. Pladsen er blevet anlagt med græs, træer og rosenbede, som ikke så længe vil blomstre rigtig fint. Der er også plads til bevægelse og leg for de små, mens tilskuerne kan side rundt omkring og nyde det. Måske med medbragt kaffekurv.

Vi opholder os her midt i universet. Vi er omgivet af Sirius, Orion, Luna, Stella, Jupiter o.s.v. Stjerner og planeter.

Netop i denne måned d.v.s. den 6. juni om morgenen kunne man opleve en yderst sjælden begivenhed, som ikke vil vise sig på himlen igen i vores levetid, nemlig først om 104 år. Planeten Venus vandrede forbi Solen!

Set fra Jorden passerede nummer to planet fra Solen henover Solens skive som en rund, kulsort prik. Dette fænomen er kun blevet iagttaget seks gange tidligere i historisk tid.

Denne iagttagelse var så vigtig for astronomien og videnskaben, fordi man herudfra kunne beregne jordens afstand til solen og derudfra størrelsen af Solsystemet. Følgelig kunne Solsystemets og Universets hemmeligheder for alvor åbenbare sig.

Denne hændelse som skete den 6. juni om morgenen havde mediernes absolutte opmærksomhed. Der er ikke den avis og ikke den radio og TV-kanal som brugte meget tid på det. Forståeligt nok, når man tænker på, at vi ikke kommer til at opleve det. Først om 104 vil kommende generationer opleve sligt – nemlig Venuspassagen. Jeg er ikke helt sikker på, at vores indvielse vil få den samme medieomtale, men vi kan da håbe på, at begivenheden vil gå fra mund til mund, som en god oplevelse.

Bestyrelserne er blevet enige om, at denne lille nye plads - passage om man vil - skal hedde Venuspassagen.

Og jeg er meget stolt og glad for, at jeg nu kan afsløre navnet, og jeg håber denne lille plads må blive til gavn og glæde for alle beboere i Uglev og omegn.